text: Kvindelig taxachauffør overfaldet
  03 marts 2013 kl. 10.50
  Syd- og Sønderjyllands Politi er søndag på jagt efter en voldsmand, der midt på natten slog en kvindelig taxachauffør til blods i Esbjerg.
  Vidner til episoden efterlyses.
  Kunden skulle køres til Gl. Vardevej, men der er uenighed om betalingen. Kunden havde ingen kontanter på sig og forsøgte at få 
  lov at aflevere nogle effekter som betaling for turen.
  Pludselig slår manden dog den 55-årige kvinde med en knytnæve i ansigtet, så hun kommer til at bløde, og hun må efterfølgende på skadestuen for at blive behandlet for ansigtslæsioner.
  Gerningsmanden stikker af fra stedet. Han beskrives som:
  Dansk mand, cirka 20 år, og omkring 170-180 centimeter høj. Han var iført rød trøje, kort sort jakke, blå jeans og blå kasket
  Politiet modtager meget gerne tip fra vidner eller andre, der måske kender manden. Syd- og Sønderjyllands Politi kan kontaktes på 114.
  